Man doodgeskiet toe hy van kapers probeer vlug(Argieffoto: Kent Williamson) ŉ Man is agter die stuur van sy motor doodgeskiet nadat hy van kapers probeer vlug en teen ŉ boom vasgery het. Die 49-jarige Nelson Shabangu is Saterdagaand in die Calcutta-omgewing naby Bosbokrand in Mpumalanga doodgeskiet. Volgens brig. Selvy Mohlala, polisiewoordvoerder, het ŉ groep gewapende verdagtes op Shabangu se silwer Toyota Corolla toegesak en hom probeer kaap. “Hy het probeer wegjaag maar het beheer oor sy voertuig verloor en teen ŉ boom vasgery. Die verdagtes het hom verskeie kere agter die stuur van sy motor geskiet voordat hulle van die toneel gevlug het.” Die polisie en paramedici is van die voorval in kennis gestel. Shabangu is by hul aankoms op die toneel dood verklaar. Die Calcutta-polisie ondersoek ŉ saak van moord en het versoek dat ene Philile Letsoala hulle onmiddellik kontak aangesien hy hulle glo in die ondersoek kan bystaan. Lt.genl. Semakaleng Daphney Manamela, provinsiale polisiekommissaris, het die voorval veroordeel en gesê die polisie sal nie rus voordat die skuldiges agter tralies is nie.